চাষে লোকসান ও ঋণের বোঝা, মানসিক অবসাদে আত্মঘাতী কৃষক

পূর্ব বর্ধমান: চাষের ধারাবাহিক লোকসান ও প্রায় তিন লক্ষ টাকার ঋণের বোঝা আর সামলাতে না পেরে আত্মঘাতী হলেন পূর্ব বর্ধমানের (Purba Bardhaman) এক কৃষক। নিহত বিজয় চক্রবর্তী (৬৪) পূর্ব বর্ধমানের কালনা থানার বাঘনাপাড়া–পাতাইগাছি এলাকার বাসিন্দা। সোমবার সকালে বাড়ি থেকে কিছুটা দূরে একটি বাগান থেকে তাঁর ঝুলন্ত দেহ উদ্ধার হয় (District news)।

পরিবার সূত্রে জানা যায়, আড়াই বিঘা নিজের জমি ও দেড় বিঘা লিজে নিয়ে মোট চার বিঘায় চাষ করতেন বিজয়বাবু। গত বছর আলু চাষে বড়সড় ক্ষতির পর এ বছর ধানেও ন্যায্য দাম না পাওয়ায় তাঁর আর্থিক সংকট আরও বাড়ে। পরিস্থিতি সামলাতে নিজের জমি বন্ধক রেখে তিনি স্থানীয়ভাবে প্রায় তিন লক্ষ টাকা ঋণ নেন। কিন্তু ঋণের চাপ বাড়ায় নতুন মরশুমে আলু রোপণ করতেও পারেননি।

আরও পড়ুন: ইসলামপুরে পুলিশের জালে ১২ বাংলাদেশি অনুপ্রবেশকারী

পরিবারের দাবি, ধারাবাহিক লোকসান ও ঋণের দুশ্চিন্তায় কয়েক দিন ধরে মানসিক অবসাদে ভুগছিলেন বিজয়বাবু। কথা বলাও প্রায় বন্ধ হয়ে গিয়েছিল তাঁর। সোমবার সকালে স্থানীয়রা বাগানে তাঁর ঝুলন্ত দেহ দেখতে পেয়ে পুলিশকে খবর দেন। পরে দেহ উদ্ধার করে ময়নাতদন্তের জন্য কালনা মহকুমা হাসপাতালের মর্গে পাঠানো হয়।

বিজয়বাবুর মৃত্যুতে এলাকায় নেমে এসেছে শোকের ছায়া। ছেলের কথায়, “চাষের লোকসান আর ঋণের চাপে বাবা মানসিকভাবে ভেঙে পড়েছিলেন।”