মঙ্গলকোটে বিনা প্রতিদ্বন্দিতায় ভোটে জিতল তৃণমূল

পূর্ব বর্ধমান: ফের বিনা প্রতিদ্বন্দিতায় ভোটে জিতল তৃণমূল কংগ্রেস (TMC)। এবার কোনও প্রতিদ্বন্দী ছাড়াই পূর্ব বর্ধমান (Purba Bardhaman) জেলার মঙ্গলকোট (Mangalkote) ব্লকের লাকুরিয়া অঞ্চলের সিউর সমবায় সমিতির নির্বাচনে (Election) জয় লাভ করল তৃণমূল কংগ্রেস। বিপক্ষে প্রতিদ্বন্দ্বী কোনও প্রার্থী না থাকায় সমিতির ৬৫টি আসনেই নিরঙ্কুশভাবে জয়ী হয়েছে শাসকদল।

সূত্রের খবর, এই সমবায় সমিতির মাধ্যমে চাষিরা বিভিন্ন সরকারি সুবিধা পেয়ে থাকেন। গত পাঁচ বছরে বিধায়ক অপূর্ব চৌধুরীর নেতৃত্বে সমবায় সমিতি কৃষকদের উন্নয়নে গুরুত্বপূর্ণ ভূমিকা পালন করেছে বলে দাবি করেন তৃণমূল নেতা মৃদুল সাধু। তিনি জানান, “আগামী দিনেও আমরা কৃষকদের পাশে থাকব এবং উন্নয়নের ধারা অব্যাহত রাখব।”

আরও পড়ুন: নবান্নে নওসাদ সিদ্দিকি! মুখ্যমন্ত্রী মমতা বন্দ্যোপাধ্যায়ের সঙ্গে করলেন সাক্ষাৎ

এদিকে জয়ী প্রার্থীদের তরফে জানানো হয়েছে যে, তাঁরা এলাকার কৃষকদের উন্নতির স্বার্থে কাজ করবেন। পাশাপাশি, বর্তমান সরকারের বিভিন্ন প্রকল্পের সুবিধা যাতে কৃষকদের কাছে ঠিকমতো পৌঁছয়, সেদিকে নজর রাখার প্রতিশ্রুতি দেওয়া হয়েছে জয়ী তৃণমূল প্রার্থীদের তরফে।

উল্লেখ্য, এই সমবায় সমিতিতে আগেও ক্ষমতায় ছিল তৃণমূল কংগ্রেস। এবারও কোনও প্রতিদ্বন্দ্বিতা ছাড়াই তাঁরা সমস্ত আসনে জয়ী হলেন। বিধানসভা নির্বাচনের আগে তৃণমূলের এই বিরাট জয় দলীয় কর্মীদের মধ্যে নতুন উদ্দীপনা সৃষ্টি করেছে।