দিঘায় জগন্নাথধাম উদ্বোধনের আগেই সম্প্রীতির নজির জামালপুরে

ওয়েব ডেস্ক: অক্ষয় তৃতীয়ার পুণ্যলগ্নে ভক্তদের জন্য খুলে যাবে দিঘার (Digha) জগন্নাথ মন্দিরের (Jagannath Temple) সিংহদ্বার। বুধবার জগন্নাথধামের উদ্বোধন করবেন মুখ্যমন্ত্রী মমতা বন্দ্যোপাধ্যায় (Mamata Banerjee)। ইতিমধ্যে রাজ্যের বিভিন্ন প্রান্তে জায়েন্ট স্ক্রিনে এই উদ্বোধনী অনুষ্ঠানের সরাসরি সম্প্রচার দেখানোর ব্যবস্থা করা হয়েছে। ব্লক প্রশাসনের উদ্যোগে পূর্ব বর্ধমানের (Purba Bardhaman) জামালপুর ব্লকেও জায়েন্ট স্ক্রিনের মাধ্যমে দীঘার অনুষ্ঠান সম্প্রচারের ব্যবস্থা করা হয়েছে।

তবে এই আয়োজনকে ঘিরে জামালপুরে দেখা গেল এক বিরল দৃশ্য—যেখানে তৃণমূল ও বিজেপি নেতারা একত্রে বসলেন জায়েন্ট স্ক্রিনের সামনে দিঘার অনুষ্ঠান উপভোগ করতে। উপস্থিত ছিলেন জামালপুরের বিজেপি ব্লক সভাপতি প্রধানচন্দ্র পাল। কিছুদিন আগেও জগন্নাথ মন্দির নির্মাণকে কেন্দ্র করে বিজেপি নেতারা বিরোধিতা করলেও, সোমবার সেই একই নেতা ব্লক প্রশাসনের সঙ্গে বসে অনুষ্ঠানের সরাসরি সম্প্রচার দেখেন।

আরও পড়ুন: দিঘার মন্দিরে পূর্ণাহুতি দিচ্ছেন মুখ্যমন্ত্রী মমতা বন্দ্যোপাধ্যায়

এই সম্প্রীতির আয়োজনকে ঘিরে জামালপুরের বিজেপি ব্লক সভাপতি প্রধানচন্দ্র পাল জানান, “আজকের দিনটা পশ্চিমবঙ্গবাসী হিসেবে গর্বের। মুখ্যমন্ত্রী সম্প্রীতির বার্তা দিয়ে জগন্নাথ মন্দির গড়ে তুলেছেন, এতে আমি ধন্য”।

যদিও, জামালপুর ব্লক তৃণমূল সভাপতি ও পঞ্চায়েত সমিতির পূর্ত কর্মাধ্যক্ষ মেহমুদ খান অভিযোগ করেন, “মঙ্গলবার দিঘায় যজ্ঞ উপলক্ষে মানুষ যাতে সেখানে পৌঁছতে না পারে, তাই কিছু ট্রেন বন্ধ করেছে কেন্দ্র সরকার”। তবে এই জামালপুরের এই বিশেষ আয়োজন প্রসঙ্গে তিনি বলেন, “জামালপুরে বিজেপি নেতা যদি ধর্ম আর উন্নয়নে বিশ্বাস রাখেন, সেটাই এই দৃশ্যের মধ্য দিয়ে প্রকাশ পেল”। তবে রাজনৈতিক বিরোধ ভুলে ধর্মীয় অনুষ্ঠানে একাত্মতার এই নজির রাজনীতির নতুন বার্তা দিল বলেই মনে করছেন এলাকাবাসী।