ফের সবুজ ঝড়! বিনা প্রতিদ্বন্দ্বিতায় ভোটে জিতল তৃণমূল

পূর্ব বর্ধমান: ফের বিনা প্রতিদ্বন্দ্বিতায় ভোটে জিতল তৃণমূল কংগ্রেস (TMC)। এবার পূর্ব বর্ধমান (Purba Bardhaman) জেলার আউশগ্রামের গেরাই অঞ্চলের বলরামবাটি সমবায় সমিতির নির্বাচনে কোনও প্রতিদ্বন্দ্বিতা ছাড়াই জয়ী হলেন তৃণমূল কংগ্রেস সমর্থিত প্রার্থীরা।

সোমবার ছিল মনোনয়নপত্র জমা দেওয়ার (Nomination) শেষ দিন। তৃণমূল কংগ্রেসের পক্ষ থেকে নয়টি আসনের জন্য নয়জন প্রার্থী মনোনয়ন জমা করেন। তবে অন্য কোনও রাজনৈতিক দলের পক্ষ থেকে কেউ প্রার্থী না দেয়নি। তাই মনোনয়নপত্র জমা দেওয়ার নির্ধারিত সময়সীমা পেরিয়ে যাওয়ার পর নির্বাচন দফতর তৃণমূলের সকল প্রার্থীকে বিজয়ী ঘোষণা করে।

আরও পড়ুন: হুমায়ুনের জবাবে সন্তুষ্ট নয় দল, কী পদক্ষেপ তৃণমূলের?

এই খবরে তৃণমূল সমর্থকদের মধ্যে ব্যাপক উচ্ছ্বাস ছড়িয়ে পড়ে। বিজয়ী প্রার্থীরা সমর্থকদের সঙ্গে আনন্দ উদযাপনে মেতে ওঠেন। ব্লকের যুবনেতা সেখ আফজল রহমান ওরফে সঞ্জু দাবি করেন, মুখ্যমন্ত্রী মমতা বন্দ্যোপাধ্যায়ের নেতৃত্বে রাজ্যে যেভাবে উন্নয়নের কাজ হচ্ছে, তাতে বিরোধীরা মানুষের আস্থা হারিয়েছে এবং মনোনয়নপত্র জমা দিতেও পিছিয়ে গেছে।

তিনি জানান, বিরোধী প্রার্থীরা যেন শান্তিপূর্ণভাবে মনোনয়ন জমা দিতে পারেন, সেই ব্যবস্থাও করা হয়েছিল। কিন্তু শেষ পর্যন্ত কেউই প্রার্থী হননি। তিনি আরও বলেন, সমবায় সমিতির দায়িত্ব পাওয়ার পর, এলাকার উন্নয়নকেই তারা প্রধান লক্ষ্য করবেন। গ্রামবাসীদের সুবিধার জন্য নতুন পরিকল্পনা গ্রহণ করা হবে এবং মুখ্যমন্ত্রীর উন্নয়নের ধারা অব্যাহত রাখার জন্য সকলে একসঙ্গে কাজ করবেন।